SKRIFTLIG FORESPØRGSEL E-0742/00

af Marialiese Flemming (PPE-DE) til Kommissionen

(13. marts 2000)

Om: Bortskaffelse af spildevand i Athen, Bruxelles og Milano

I forbindelse med den nuværende toksiske forurening af floden Donau og dens bifloder i regionen Serbien og Rumænien kan det konstateres, at denne situation udelukkende opstod på grund af manglende spildevandsrensningsanlæg.

Hvilke foranstaltninger agter Kommissionen at træffe i forbindelse med manglen på spildevandsrensningsanlæg i Europa?

Hvad agter Kommissionen derudover at gøre i forbindelse med manglen på spildevandsudledningsanlæg i Unionen, og hvordan ser situationen ud med hensyn til spildevandsudledningsanlæg i byerne Athen, Bruxelles og Milano?

Hvornår kan man forvente, at de planlagte eller udbedrede spildevandsrensningsanlæg færdiggøres?

Svar afgivet på Kommissionens vegne af Margot Wallström

(27. april 2000)

Hensigtsmæssig behandling af spildevand er en afgørende faktor for folkesundheden og for miljøet. I nogle af de store byer i EU bør der derfor brug for en hurtig indsats for at sikre et højt beskyttelsesniveau.

Renseanlæg til byspildevand og spildevand fra levnedsmiddelindustrien henhører under direktivet fra 1991 om rensning af byspildevand (Rådets direktiv 91/271/EØF af 21. maj 1991 om rensning af byspildevand(1)). Direktivet indeholder krav om indsamling og rensning af spildevand for alle områder med en koncentration af befolkning eller erhvervsliv (byområde) på over 2000 indbyggere eller spildevandsækvivalenter og opstiller frister for gradvis opfyldelse af miljømålsætningen, afhængigt af byområdernes størrelse og det pågældende vandområdes egenskaber.

Spildevand fra store industrianlæg henhører under direktivet fra 1996 om integreret forebyggelse og bekæmpelse af forurening (Rådets direktiv 96/61/EF af 24. september 1996(2)). For bestående anlæg er der indført en overgangsperiode indtil 2007 som frist for overholdelse af direktivet.

Udledning af visse farlige stoffer er omfattet af direktivet om farlige stoffer fra 1976 (Rådets direktiv 76/769/EØF af 27. juli 1976 om indbyrdes tilnærmelse af medlemsstaternes love og administrative bestemmelser om begrænsning af markedsføring og anvendelse af visse farlige stoffer og præparater(3)) og særdirektiverne hertil om diverse stoffer som f.eks. kviksølv og cadmium.

Spildevandskilder, som ikke er omfattet af de ovennævnte forskrifter, vil blive behandlet i det kommende rammedirektiv om vand (andenbehandling i Parlamentet i februar 2000; forligsprocedure og endelig vedtagelse ventes forår eller sommer 2000). De vigtigste målsætninger med direktivet er: at udvide vandbeskyttelseskravene til at omfatte alle vandområder: at opnå eller bevare en god tilstand inden for en nærmere fastsat frist; forvaltning af vandressourcerne baseret på flodernes afvandingsområder; en kombineret politik baseret på emissionskriterier og vandkvalitetskriterier samt stærkere inddragelse af borgerne i planlægnings- og beslutningsprocedurer.

I 1999 påbegyndte Kommissionen dels en vurdering af medlemsstaternes foranstaltninger til at gennemføre det første stadium af direktivet om rensning af byspildevand (frist den 31. december 1998), dels en vurdering af udpegningen af følsomme områder. Resultaterne vil foreligge senere på året, og Kommissionen vil tage de nødvendige skridt til at håndhæve forskrifterne i tilfælde af manglende overholdelse. Hvad angår kendte tilfælde af manglende overholdelse (Bruxelles, Milano), indledte Kommissionen overtrædelsesprocedurer allerede i 1999.

Fristerne for idriftsætning af byspildevandsrensningsanlæg er den 31. december 1998, 31. december 2000 og 31. december 2005 alt efter byområdets størrelse og vandets egenskaber. Fristen for store industrianlæg er 2007. Fristerne for de forureningskilder, der kun er omfattet af rammedirektivet om vand (prioriterede stoffer), vil blive fastsat af Parlamentet og Rådet, når direktivet vedtages.

Fællesskabet yder endvidere betydelig økonomisk støtte til opførelse af spildevandsbehandlingsanlæg i de mindre velhavende dele af Fællesskabet, f.eks. gennem Samhørighedsfonden (over 3 800 mio. mellem 1993 og 1999). Som led i den økonomiske støtte forud for tiltrædelsen vil spildevandsbehandlingsinfrastrukturer være et af de prioriterede områder for det strukturpolitiske før-tiltrædelsesinstrument (Rådets forordning (EF) nr. 1267/1999 af 21. juni 1999(4)).

(1) EFT L 135 af 30.5.1991.

(2) EFT L 257 af 10.10.1996.

(3) EFT L 262 af 27.9.1976.

(4) EFT L 161 af 26.6.1999.